**Tiszakécske Város Önkormányzata Képviselő-testületének**

**18/2020. (VII.30.) önkormányzati rendelete**

**a közterületi térfigyelő rendszerről**

Tiszakécske Város Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a közterület-felügyeletről szóló 1999. évi LXIII. törvény 8. § (1) bekezdésében, valamit a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 17. pontjában meghatározott feladatkörében eljárva, Tiszakécske Város Önkormányzata Képviselő-testületének a Tiszakécske Város Önkormányzata Képviselő-testületének Szervezeti és Működési Szabályzatáról szóló 23/2019. (XI.01.) önkormányzati rendelet 4. melléklet 1.1.21. pontjában biztosított véleményezési jogkörében eljáró Pénzügyi, Vagyonhasznosító és Településfejlesztési Bizottság véleményének kikérésével a következőket rendeli el:

**1.§**

Tiszakécske Város Önkormányzata (a továbbiakban: Önkormányzat) Tiszakécske város

közigazgatási területén közterületi térfigyelő rendszert működtet.

**2.§**

A közterületi térfigyelő rendszer célja:

a) a közbiztonság növelése, a jogsértések visszaszorítása és bűnmegelőzés,

b) a rendőrség munkájának a segítése,

c) a közterületek általános rendjének biztosítása,

d) a megfigyelt közterületen található vagyon megóvása, felügyelete,

e) a településen élők és dolgozók, a településre látogatók biztonságérzetének növelése.

**3.§**

1. A közterületi térfigyelő rendszer azon műszaki eszközök összessége, amelyek biztosítják a közterületi képfelvétel jogszabályban előírt módon történő rögzítését és esetleges továbbítását.
2. A közterületi képfelvevők elhelyezését, számát, és az általuk megfigyelt terület leírását a rendelet 1. melléklete tartalmazza.
3. A képfelvevők elhelyezésére és a megfigyelt területre vonatkozó adatokat az Önkormányzat honlapján ([www.tiszakecske.hu](http://www.tiszakecske.hu)) közzé kell tenni.

**4.§**

Az Önkormányzat a közterületi térfigyelő rendszer üzemeltetésével és kezelésével a Tiszakécskei Polgármesteri Hivatal Hatósági és Szervezési Osztály hatósági vagy beruházási munkakörben foglalkoztatott köztisztviselőit (továbbiakban: térfigyelő rendszer üzemeltetésére kijelölt köztisztviselő) jelöli ki.

**5.§**

(1) A térfigyelő rendszer üzemeltetésére kijelölt köztisztviselő a közterületi térfigyelő rendszerben rögzített adatok kezelésére a közterület-felügyeletről szóló 1999. évi LXIII. törvényben (továbbiakban: Kftv.), az információs önrendelkezési jogról és az információszabadságról szóló 2011. évi CXII. törvényben, az Európai Parlament és a Tanács 2016. április 27-i a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK irányelv hatályon kívül helyezéséről szóló 2016/679 rendeletében, valamint e törvények rendelkezései alapján polgármesteri intézkedéssel kiadott, a térfigyelő rendszer adatkezelési szabályzatában foglaltak szerint jogosult.

(2) A közterületi térfigyelő rendszer által rögzített felvételek tárolásának idejére a Kftv. 7. §-

ban foglaltak az irányadóak.

**6.§**

A közterületi térfigyelő rendszer működtetésének költségeit az Önkormányzat a mindenkori

éves költségvetéséről szóló rendeletében biztosítja.

**7.§**

Ez a rendelet 2020. augusztus 1-jén lép hatályba.

Tiszakécske, 2020. július 30.

 ***Tóth János Gombosné dr. Lipka Klaudia***

 polgármester jegyző

**ZÁRADÉK:**

**A rendelet kihirdetése a mai napon a Polgármesteri Hivatal hirdetőtábláján való kifüggesztéssel megtörtént.**

**Tiszakécske, 2020. július 30.**

 **Gombosné dr. Lipka Klaudia**

 **jegyző**

1. melléklet a 18/2020. (VII.30.) önkormányzati rendelethez

|  |  |  |  |
| --- | --- | --- | --- |
|  | **A** | **B** | **C** |
| **1.** | **Kamerahely** | **Megfigyelt terület** | **Kamerák száma** |
| 2. | Tiszakécske, Tiszabög 29. szám Általános Iskola előtti villanyoszlop | a 4625 számú út forgalma, Általános Iskola előtti gyalogátkelőhely | 1 db |
| 3. | Tiszakécske, Szolnoki út 37/A előtti villanyoszlop | a 4625 számú út forgalma, valamint a kerékpárút | 2 db |
| 4. | Tiszakécske, Szolnoki út, Vízhányó út kereszteződésénél villanyoszlop | a 4625 számú út forgalma, Szolnoki út és Rákóczi út kereszteződése | 1 db |
| 5. | Tiszakécske, Béke tér 5. alatti ingatlan falán | a Béke út és Szolnoki út körforgalom | 1 db |
| 6. | Tiszakécske, Szolnoki út posta parkoló villanyoszlop | posta parkoló, OTP és K&H Bank előtti járdaszakasz | 1 db |
| 7. | Tiszakécske, Szent Imre tér 1. Kormányablak épületén | Szent Imre tér, Szolnoki út gyalogátkelőhely | 1 db |
| 8. | Tiszakécske, Kossuth u. 2. előtti villanyoszlop | Takarékszövetkezet előtti járdaszakasz, Szent Imre tér, Kossuth utca | 3 db |
| 9. | Tiszakécske, Templom tér, Református Templom előtti parkoló villanyoszlop | Templom tér forgalma és járdaszakasz | 1 db |
| 10. | Tiszakécske, Strand út 85. szám előtti villanyoszlop | Strand út és Fogoly utca kereszteződésének forgalma | 1 db |
| 11. | Tiszakécske, Strand út 85. szám alatti önkormányzati üdülő faháza | Fogoly utca, valamint a Termálfürdő és Barack Hotel előtti parkoló | 1 db |
| 12. | Tiszakécske, Tisza-part, Szabadstrand villanyoszlop | Szabadstrand területe, valamint az ott található szórakozóhelyek előtti terület | 2 db |
| 13. | Tiszakécske, Erkel fasor 3-5. szám alatti óvoda területén felállított oszlop | Erkel fasor és Rákóczi úti kereszteződés forgalma, piac egy része | 1 db |
| 14. | Tiszakécske, Béke u. 6. alatti ingatlan épületén | Randevú tér, Művelődési Ház előtti parkoló | 1 db |
| 15. | Tiszakécske, Kőrösi u. 60. szám előtti villanyoszlop | Tiszakécskéről kivezető 4601 számú út forgalma | 2 db |
| 16. | Tiszakécske, Fő út 138. előtti villanyoszlop | 4625 számú kivezető út forgalma  | 3 db |
| 17. | Tiszakécske, Kerekdombi Termálfürdő előtti villanyoszlop | Kerekdomb, Félegyházi út forgalma, Termálfürdő előtti parkoló | 2 db |